CELEX: 32016D0586
Language: el
Date: 2016-04-14 00:00:00
Title: Εκτελεστική απόφαση (ΕΕ) 2016/586 της Επιτροπής, της 14ης Απριλίου 2016, σχετικά με τεχνικά πρότυπα για τον μηχανισμό επαναπλήρωσης ηλεκτρονικών τσιγάρων [κοινοποιηθείσα υπό τον αριθμό C(2016) 2093] (Κείμενο που παρουσιάζει ενδιαφέρον για τον ΕΟΧ)

16.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 101/15
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/586 ΤΗΣ ΕΠΙΤΡΟΠΉΣ
   της 14ης Απριλίου 2016
   σχετικά με τεχνικά πρότυπα για τον μηχανισμό επαναπλήρωσης ηλεκτρονικών τσιγάρων
   
      
         [κοινοποιηθείσα υπό τον αριθμό C(2016) 2093]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (1), και ιδίως το άρθρο 20 παράγραφος 13,
   Εκτιμώντας τα ακόλουθα:
   
               (1)
            
            
               Το άρθρο 20 παράγραφος 3 στοιχείο ζ) της οδηγίας 2014/40/ΕΕ απαιτεί από τα κράτη μέλη να διασφαλίζουν ότι τα ηλεκτρονικά τσιγάρα και οι περιέκτες επαναπλήρωσης διαθέτουν μηχανισμό που εξασφαλίζει την επαναπλήρωση χωρίς διαρροή.
            
         
               (2)
            
            
               Το άρθρο 20 παράγραφος 13 της οδηγίας 2014/40/ΕΕ προβλέπει ότι η Επιτροπή δύναται να θεσπίσει, μέσω εκτελεστικής πράξης, τεχνικά πρότυπα για τον μηχανισμό επαναπλήρωσης ηλεκτρονικών τσιγάρων.
            
         
               (3)
            
            
               Λόγω της τοξικότητας των νικοτινούχων υγρών που χρησιμοποιούνται στα ηλεκτρονικά τσιγάρα και τους περιέκτες επαναπλήρωσης, κρίνεται σκόπιμο να διασφαλιστεί ότι τα ηλεκτρονικά τσιγάρα μπορούν να ανεφοδιάζονται κατά τρόπο που να ελαχιστοποιεί τον κίνδυνο δερματικής επαφής και τυχαίας κατάποσης αυτών των υγρών.
            
         
               (4)
            
            
               Με βάση τα σχόλια που ελήφθησαν από τους ενδιαφερομένους και τις εργασίες που πραγματοποιήθηκαν από εξωτερικό ανάδοχο, έχουν καταρτιστεί τεχνικά πρότυπα για να διασφαλιστεί ότι οι συμμορφούμενοι μηχανισμοί αναπλήρωσης παρέχουν επαρκή προστασία έναντι διαρροής.
            
         
               (5)
            
            
               Τα τεχνικά πρότυπα που έχουν καταρτιστεί περιλαμβάνουν επίσης μέτρα που εξασφαλίζουν ότι οι καταναλωτές ενημερώνονται δεόντως για τον τρόπο λειτουργίας των μηχανισμών επαναπλήρωσης, ώστε να εξασφαλίζεται η άνευ διαρροών επαναπλήρωση.
            
         
               (6)
            
            
               Οι ενδιαφερόμενοι μπορούν να υποβάλουν στην Επιτροπή πληροφορίες σχετικά με εναλλακτικούς μηχανισμούς που έχουν αναπτύξει για να εξασφαλίζουν την άνευ διαρροών επαναπλήρωση, γεγονός που μπορεί να οδηγήσει στην αναθεώρηση της παρούσας απόφασης.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 25 της οδηγίας 2014/40/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Η παρούσα απόφαση καθορίζει τα τεχνικά πρότυπα για τον μηχανισμό επαναπλήρωσης ηλεκτρονικών τσιγάρων που κατασκευάζονται ή εισάγονται στην Ένωση.
   Άρθρο 2
   Απαιτήσεις για τον μηχανισμό επαναπλήρωσης
   1.   Τα κράτη μέλη εξασφαλίζουν ότι τα επαναπληρούμενα ηλεκτρονικά τσιγάρα και οι περιέκτες επαναπλήρωσης διατίθενται στην αγορά μόνο εφόσον ο μηχανισμός επαναπλήρωσης των ηλεκτρονικών τσιγάρων πληροί μία από τις ακόλουθες προϋποθέσεις:
   
               α)
            
            
               συνεπάγεται τη χρήση περιέκτη επαναπλήρωσης με ασφαλώς προσαρμοσμένο ακροφύσιο μήκους τουλάχιστον 9 mm, που είναι στενότερο από το στόμιο της δεξαμενής και προσαρμόζεται άνετα σε αυτό, του ηλεκτρονικού τσιγάρου με το οποίο χρησιμοποιείται, καθώς και μηχανισμό ελέγχου της ροής που εκπέμπει το πολύ 20 σταγόνες του υγρού επαναπλήρωσης ανά λεπτό, όταν τοποθετείται κατακόρυφα και υποβάλλεται σε ατμοσφαιρική πίεση 20 °C ± 5 °C·
            
         
               β)
            
            
               λειτουργεί μέσω ενός συστήματος σύνδεσης που απελευθερώνει τα υγρά επαναπλήρωσης στη δεξαμενή του ηλεκτρονικού τσιγάρου μόνο όταν το ηλεκτρονικό τσιγάρο και ο περιέκτης επαναπλήρωσης συνδέονται.
            
         2.   Τα κράτη μέλη εξασφαλίζουν ότι τα επαναπληρούμενα ηλεκτρονικά τσιγάρα και οι περιέκτες επαναπλήρωσης περιέχουν κατάλληλες οδηγίες για την επαναπλήρωση, συμπεριλαμβανομένων διαγραμμάτων, ως μέρος των οδηγιών χρήσης που απαιτούνται σύμφωνα με το άρθρο 20 παράγραφος 4 στοιχείο α) σημείο i) της οδηγίας 2014/40/ΕΕ.
   Τα επαναπληρούμενα ηλεκτρονικά τσιγάρα και οι περιέκτες επαναπλήρωσης με μηχανισμό επαναπλήρωσης του τύπου που αναφέρεται στην παράγραφο 1 στοιχείο α) φέρουν ένδειξη με το πλάτος του ακροφυσίου ή το πλάτος του στομίου της δεξαμενής στις οδηγίες χρήσης, με τρόπο που να επιτρέπει στους καταναλωτές να αναγνωρίζουν τη συμβατότητα των περιεκτών επαναπλήρωσης και των ηλεκτρονικών τσιγάρων.
   Στα επαναπληρούμενα ηλεκτρονικά τσιγάρα και τους περιέκτες επαναπλήρωσης με μηχανισμό επαναπλήρωσης του τύπου που αναφέρεται στην παράγραφο 1 στοιχείο β) προσδιορίζονται, στις οδηγίες χρήσης, οι τύποι του συστήματος σύνδεσης με τους οποίους είναι συμβατά τα εν λόγω ηλεκτρονικά τσιγάρα και οι περιέκτες επαναπλήρωσης.
   Άρθρο 3
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Απριλίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 127 της 29.4.2014, σ. 1.